কিন্তু এ হরতাল কতটা সফল হবে - তা নিয়ে জনগণের মধ্যে ব্যাপক সংশয় রয়েছে। গতকাল সাধারণ জনগণের সঙ্গে হরতাল নিয়ে কথা বলা হলে এমন আশংকা পাওয়া গেছে। পঞ্চদশ সংশোধনীর মাধ্যমে সংবিধানে সর্বশক্তিমান আল্লাহর ওপর পূর্ণ আস্থা ও বিশ্বাস শব্দগুলি তুলে দিয়ে ধর্মনিরপেক্ষতা শব্দটি সংযোজন করার প্রতিবাদে গত সপ্তাহে ৩০ ঘণ্টার হরতাল কর্মসূচি ঘোষণা করে ১১টি ইসলামি দলের জোট সম্মিলিত  ওলামা মাশায়েখ পরিষদ। পরে তাদের সঙ্গে আরো ৯টি ছোট দল যোগ দেয়। এদিকে, একই দাবিতে আগেই শুধু রবিবার পূর্ণদিবস হরতালের ঘোষণা দেয় ইসলামী আন্দোলন বাংলাদেশ। হরতাল নিয়ে গতকাল শনিবার রাজধানীর একটি হোটেলে আয়োজিত সংবাদ সম্মেলনে সম্মিলিত ওলামা মাশায়েখ পরিষদ নেতারা বলেন, সরকার দেশকে ধর্মহীন করার ষড়যন্ত্রে লিপ্ত। বিএনপির ইশারায় ইসলামী দলগুলো হরতাল ডাকেনি-এ কথা উল্লেখ করে ইসলামী আন্দোলনের আমির ও চরমোনাই পীর বলেন, এটি তাদের নিজস্ব কর্মসূচি। নতুন রাজনৈতিক মোর্চায় আছে - বাংলাদেশ খেলাফত মজলিস, বাংলাদেশ খেলাফত আন্দোলন, জামায়াত  প্রভাবিত সম্মিলিত ওলামা মাশায়েখ পরিষদ, জাতীয় গণতান্ত্রিক পার্টি, ন্যাশনাল ডেমোক্রেটিক পার্টি, ইসলামী ঐক্য আন্দোলন, নেজামে ইসলাম পার্টি, ইসলামিক পার্টি, বাংলাদেশ ন্যাপ, বাংলাদেশ মুসলিম লীগ ও ন্যাপ-ভাসানী। এছাড়াও ৯টি নাম সর্বস্ব সংগঠন এ ১১টি দলের মোর্চাতে পূর্ণ সমর্থন এবং এক সাথে আন্দোলনের থাকার ঘোষণা দিয়েছে। সংগঠনগুলো হচ্ছে- আইম্মা পরিষদ, ইসলাহুল মুসলিমীন, বাংলাদেশ জাতীয় ফতোয়া বোর্ড, নাস্তিক- মুরতাদ প্রতিরোধ জাতীয় কমিটি, সচেতন যুবসমাজ, আহকামে শরিয়াহ হেফাজত কমিটি, বাংলাদেশ জাতীয় ওলামা পরিষদ, জাতীয় তাফসির পরিষদ  ও জমিয়তুল মুফাসসিরিন। এদিকে, হরতালে নৈতিক সমর্থন দিলেও প্রচারণায় বা মাঠে থাকার বিষয়ে স্পষ্ট করে কিছু জানায়নি বিএনপি ও জামাত।